เงินเฟ้อญี่ปุ่น ส.ค.พุ่ง 2.8% สูงสุดรอบ 8 ปี
เงินเฟ้อญี่ปุ่นเดือนส.ค. ปรับตัวขึ้น 2.8% สูงสุดในรอบเกือบ 8 ปี เซ่นต้นทุนวัตถุดิบพุ่งและเงินเยนที่อ่อนค่าลง
เงินเฟ้อญี่ปุ่นเดือนส.ค. ปรับตัวขึ้น 2.8% สูงสุดในรอบเกือบ 8 ปี เซ่นต้นทุนวัตถุดิบพุ่งและเงินเยนที่อ่อนค่าลง
20 ก.ย. 2565

ผู้สื่อข่าวรายงานอ้างอิงกระทรวงฝ่ายกิจการภายในประเทศและการสื่อสารของญี่ปุ่นรายงานในวันนี้ว่า ดัชนีราคาผู้บริโภค (CPI) พื้นฐาน ซึ่งไม่นับรวมราคาอาหารสด ปรับตัวขึ้น 2.8% ในเดือนส.ค. เมื่อเทียบเป็นรายปี
ทั้งนี้ ดัชนี CPI พื้นฐานซึ่งเป็นมาตรวัดเงินเฟ้อสำคัญของญี่ปุ่น ขยายตัวในอัตราที่รวดเร็วที่สุดในรอบเกือบ 8 ปีหรือนับตั้งแต่ปี 2557 และอยู่สูงกว่าเป้าหมายเงินเฟ้อของธนาคารกลางญี่ปุ่น (BOJ) ที่ระดับ 2% ติดต่อกันเป็นเดือนที่ 5
โดยข้อมูลดังกล่าวเป็นสัญญาณบ่งชี้ว่า ญี่ปุ่นกำลังเผชิญกับแรงกดดันด้านเงินเฟ้อ อันเนื่องมาจากการพุ่งขึ้นของต้นทุนวัตถุดิบและเงินเยนที่อ่อนค่าลงเป็นวงกว้าง
นอกจากนี้การพุ่งขึ้นอย่างรวดเร็วของตัวเลขเงินเฟ้อยังสร้างแรงกดดันต่อ BOJ ที่กำลังพยายามฟื้นฟูเศรษฐกิจที่เปราะบางของญี่ปุ่นด้วยการตรึงอัตราดอกเบี้ยไว้ที่ระดับต่ำเป็นพิเศษ ซึ่งการดำเนินการดังกล่าวกำลังส่งผลให้เงินเยนร่วงลงอย่างหนักและทำให้ต้นทุนค่าครองชีพของภาคครัวเรือนญี่ปุ่นปรับตัวสูงขึ้น